Polisieman skiet vrou, homself(Argieffoto: SAPD, Facebook) Die onafhanklike polisieondersoekdirektoraat (Opod) ondersoek ŉ voorval waarin ŉ polisiebeampte sy vriendin se suster in George in die Wes-Kaap doodgeskiet het waarna hy die vuurwapen later op homself gerig het. Sers. Mzwamadoda Fuzani was verbonde aan die Middelburg-polisie in die Oos-Kaap en was nie aan diens ten tyde van die voorval nie. Sontage Seisa, woordvoerder van Opod, sê in ŉ verklaring Fuzani het sy vriendin se suster in die Thembalethu-informele nedersetting in George doodgeskiet waarna hy sy vriendin, ook ŉ polisiebeampte van Middelburg, agternagesit het. Volgens Seisa kon Fuzani egter nie sy vriendin opspoor nie en het hy besef dat die polisie op sy spoor is. Hy het toe sowat 200 km van Middelburg homself in sy voertuig met dieselfde vuurwapen om die lewe gebring. Dit is nie duidelik hoe oud Fuzani was nie.